ஸ்டெர்லைட் ஆலையினால் உருவான சுற்றுச்சூழல் மாசுபாடுகளால் ஏற்பட்ட உடல் நலக்கோளாறுகள், சுகாதார அபாயங்கள் பற்றிய மக்களின் பயம் போன்றவை மீண்டும் போராட்டத்தை முன்னெடுக்க காரணங்களாக அமைந்தன. மூச்சுக்குழாய் மற்றும் பிற சுவாச பிரச்சினைகள், கண் கோளாறுகள், புற்று நோயாளிகளின் எண்ணிக்கை அதிகரிப்பு, இவை அனைத்தும் குறிப்பாக ஆலைக்கு அருகே வாழும் மக்களிடையே பலத்த எதிர்ப்பை உருவாக்கின. 2013, மார்ச் 23 அதிகாலையில், தொழிற்சாலையில் இருந்து வெளியேறிய அளவுக்கதிகமான சல்பர் டை ஆக்சைடு வாயுக் கசிவால் தூத்துக்குடி மக்கள் கண் எரிச்சல், மூச்சுத்திணறல் மற்றும் தொண்டை வலி ஆகியவற்றால் மிகவும் பாதிப்படைந்தனர். அதைத் தொடர்ந்து மக்களின் எதிர்ப்பின் காரணமாக மார்ச் 29 அன்று ஆலை மூடப்படும் என்று மாவட்ட நிர்வாகம் அறிவித்தது. இத்தகைய தொடர் நிகழ்வுகள் மக்கள் மனதில் பயத்தையும், ஸடெர்லைட் ஆலைக்கெதிரான கோபத்தையும் அதிகப்படுத்தியது.